Nacionālais veselības dienests (turpmāk – Dienests) informē, ka 2024. gada 25. jūnijā tika pieņemti Ministru kabineta noteikumi Nr. 409 “Darbnespējas lapu izsniegšanas un anulēšanas kārtība”, kas nosaka, ka ar šī gada 28. jūniju vecmātēm ir tiesības izrakstīt darbnespējas lapas (turpmāk – DNL) atbilstoši šo noteikumu 3.4. punktam, kas nosaka, ka vecmāte var izsniegt DNL saistībā ar fizioloģiski noritošu grūtniecību, pirmsdzemdību un pēcdzemdību periodu šo noteikumu IV nodaļā noteiktajā kārtībā, kur precizēta informācija par kārtību, kādā DNL izsniedzama grūtniecības un dzemdību atvaļinājuma gadījumā, mākslīgi pārtrauktas grūtniecības gadījumā un gadījumos, kad DNL dzemdību atvaļinājuma gadījumā izsniedz bērna tēvam vai citai personai, kura faktiski kopj bērnu mājās[[1]](#footnote-1).

No 2018. gada 1. janvāra DNL tiek atvērtas, pagarinātas, noslēgtas vai anulētas, tikai sagatavojot tās elektroniski vienotajā veselības nozares elektroniskajā informācijas sistēmā (turpmāk - E-veselība) atbilstoši normatīvajiem aktiem[[2]](#footnote-2). Dienests informē, ka, lai izrakstītu DNL e-veselībā, ārstniecības iestādei ir jāreģistrē vecmāte kā veselības aprūpes speciālists E-veselībā, piešķirot vecmātei “Ārsta” lomu. Iestādē, kurā nodarbināti mazāk par 5 (pieciem) darbiniekiem, E-veselības sistēmas lietotāju tiesības pēc iestādes pieprasījuma piešķir, maina, bloķē vai anulē Dienests pēc pieteikuma saņemšanas par lietotāju tiesību piešķiršanu[[3]](#footnote-3) .

Iestādēm, kurām nav līguma ar Dienestu par veselības aprūpes pakalpojumu sniegšanu, jānoslēdz līgums par E-veselības sistēmas izmantošanu[[4]](#footnote-4), sazinoties ar attiecīgo teritoriālo nodaļu.

1. **Ministru kabineta noteikumi Nr. 409**  https://likumi.lv/ta/id/353064-darbnespejas-lapu-izsniegsanas-un-anulesanas-kartiba#nIV&pd=1 [↑](#footnote-ref-1)
2. **Ministru kabineta noteikumi Nr.134**  https://likumi.lv/ta/id/264943-noteikumi-par-vienoto-veselibas-nozares-elektronisko-informacijas-sistemu [↑](#footnote-ref-2)
3. **Veidlapas par E-veselības pieslēguma veidu** https://www.vmnvd.gov.lv/lv/veidlapas [↑](#footnote-ref-3)
4. **Līguma slēgšanas kārtība** https://www.eveseliba.gov.lv/sakums/ligumi/%C4%81rstniec%C4%ABbas-iest%C4%81d%C4%93m-un-aptiek%C4%81m [↑](#footnote-ref-4)